## La Generalitat i l’Ajuntament de Torrevieja adjudiquen les obres per a construir 811 vivendes

*** La vicepresidenta primera i consellera de Servicis Socials, Igualtat i Vivenda destaca l’impuls al Pla Viu que suposa esta adjudicació, que “ajudarà a resoldre la problemàtica d’accés a la vivenda de centenars de famílies”
* El sistema de permuta a canvi d’obra permetrà al consistori augmentar el parc públic de vivenda municipal per a oferir recurs residencial a les persones més vulnerables**

La Generalitat i l’Ajuntament de Torrevieja han adjudicat les obres per a la construcció de 811 vivendes protegides, distribuïdes en quatre lots, en el municipi alacantí, a través del sistema d’alienació a permuta a canvi d’obra futura.

Per a la vicepresidenta primera i consellera de Servicis Socials, Igualtat i Vivenda, Susana Camarero, esta adjudicació suposarà “un gran revulsiu per a Torrevieja i el seu entorn i ajudarà a resoldre la problemàtica d’accés a la vivenda de centenars de famílies”.

Esta actuació s’emmarca en el Pla Viu de la Generalitat, l’objectiu del qual és la mobilització del sòl públic disponible, tant autonòmic com municipal, per a la construcció de 10.000 vivendes protegides.

“Estes 811 vivendes suposen un gran suport al Pla Viu, en el qual tant estem treballant. Després d’un llarg procés administratiu, d’ací a uns mesos començarem a vore grues a Torrevieja i en molts altres municipis de la Comunitat Valenciana construint el que seran les futures cases de moltes persones que podran accedir a una vivenda a preu assequible”, ha assegurat la vicepresidenta, que ha destacat que “el Pla Viu és una realitat, un projecte eficaç que ajudarà a atendre les necessitats de la ciutadania en matèria de vivenda”.

A més, segons estipula el plec i les ofertes, estes empreses adjudicatàries entregaran a l’Ajuntament, en concepte de permuta pels solars, vivendes que permetran ampliar el parc públic municipal.

Per la seua banda, l’alcalde de Torrevieja, Eduardo Dolón, ha subratllat la importància d’este projecte, “que permetrà ampliar significativament el parc públic de vivendes en la nostra ciutat i oferir solucions reals a les persones i famílies que més ho necessiten”. A més, ha ressaltat “la col·laboració entre administracions com un exemple de treball conjunt al servici de la ciutadania, donant resposta a una de les principals preocupacions dels torrevellencs: l’accés a una vivenda digna”.

**Parcel·les a Torrevieja**

Les vivendes previstes a Torrevieja s’alçaran en parcel·les de propietat municipal, corresponent la major part al sector La Hoya, que concentrarà fins a 775 pisos dels lots 1, 2 i 3. Concretament, el lot 1, corresponent a la parcel·la R-17 de La Hoya, ha sigut proposada a l’empresa Abala Infraestructuras, SL. En esta es construiran 220 vivendes.

El lot 2, en la parcel·la P-27, ha sigut proposat a Aedas Homes OPCO, SL, amb un total de 195 vivendes. Respecte al lot 3, corresponent a la parcel·la R-31, l’empresa Livanto Promociones S.L. ha sigut proposada per a la construcció de 360 vivendes. Construcciones Udercón, SA ha sigut l’empresa proposada per a la construcció de 36 vivendes en el sector La Manguilla.

Durant el mes de desembre, la Vicepresidència Primera, mitjançant l’Entitat Valenciana de Vivenda i Sòl (EVHA), va posar en marxa el procés de licitació per a la construcció de més de 1.600 vivendes de protecció pública mitjançant col·laboració publicoprivada a través de permuta d’obra futura. D’estes, el major percentatge d’immobles es va concentrar amb diferència a Torrevieja.

Les primeres adjudicacions per a construir 72 vivendes a Elx i 29 més en la zona de Garbinet d’Alacant es van resoldre en abril i estes dos promocions sumaran 16 vivendes que passaran a formar part del patrimoni públic de la Generalitat. En el cas de Sant Joan d’Alacant, s’han adjudicat 70 vivendes més, de les quals 18 s’incorporaran al parc públic.

Susana Camarero ha destacat que, des de l’equip de la Conselleria i l’EVHA, “es continua treballant en altres adjudicacions que ajudaran a remetre el problema de la vivenda en altres municipis de la Comunitat”. A més, ha explicat que es continuen analitzant els estudis tècnics i econòmics de solars oferits per altres ajuntaments, que permetran aconseguir noves licitacions en altres localitats.

“Com va dir el president Mazón, esta és la legislatura de la vivenda, i actuacions com la de Torrevieja reforcen el nostre propòsit”, ha conclòs la vicepresidenta primera del Consell.

Fecha: 18/07/2025